**АХӘЫҶҚӘА РДУНЕИ ИАЗААИГӘОУП, ИААӠАГОУП**

Аҧсны алитературатә ҧсҭазаараҟны даара уаҩы дзеигәырҕьаша хҭысны иҟалеит ааигәа, иналукааша апоет, Аҧсны жәлар Рџьынџьтәылатә еибашьраан хабарда ибжьаӡыз Таиф Шьаадаҭ-иҧа Аџьба ихьӡ зху ахәыҷтәы литературазы Аҳәынҭқарратә премиа аҧҵара. Сгәы иаанагоит, уи ус баша машәыршақә иҟамлаз акоуп ҳәа. Избан акәзар, иарбан милаҭзаалак рҟны алитература ҿиарц, ҧхьаҟа ицарц, аҧеиҧш бзиа аиурц азы ашәҟәыҩҩцәа рымацара азхом. Ҳәарада, дыҟазароуп аҧхьаҩ бзиа. Уи даныҟамла, ашәҟәыҩҩцәа егьа аҩымҭа ссирқәа аҧырҵаргьы, аарҩара иқәнакыз аҽаҩра бзиа иаҩызахоит. Ари аус аҟны акраҵанакуеит абиҧарақәа реимадара. Убри аҟынтә, ахшыҩзышьҭра ҷыда амазароуп ахәыҷтәы литература.

Ҳацәымҩашьо иаҳҳәарц ҳалшоит, аҧсуа литература аҭоурых аҟны нахьхьы инаркны аахьхьынӡа, ҷыдала ахәыҷтәы литература иазҿлымҳаз, уи аганахьала аҩымҭа бзиақәа аҧызҵоз, иахьагьы иаҧызҵо рхыҧхьаӡара рацәам ҳәа. Ҵоуп, дыҟам, дарбан шәҟәыҩҩызаалак, мамзаргьы дарбан поетзаалак, шамахамзар, ахәыҷқәа ирызкны акы аҧызымҵац, акы зымҩыц…

Ахәыҷқәа ирызку аҩымҭа ссирқәа аҧырҵахьеит аҧсуа шәҟәыҩҩцәа аӡәырҩы, ажәытәтәи абиҧара инадыркны иахьатәи абжьаратәи абиҧара иаҵанакуа ашәҟәыҩҩцәа рҟынӡа. Убарҭ рхыҧхьаӡараҿы дыҟоуп апоет, ашәҟәыҩҩы, ажурнал "Алашара" аредактор хада Анатоли Лагәлаа.

Сара хықәкыс исымам, сыгәгьы иҭам алитератураҭҵаара аганахьала апоет, ашәҟәыҩҩы иҩымҭақәа рыхцәажәара, ихаҭара азааҭгылара. Аха ҧхьаҩык, журналистк иаҳасабала сгәаанагарақәак сҳәарц сҭахуп. Убарҭ рахь сиасаанӡагьы, иазгәасҭарц сҭахуп акы.

Абар, шьҭа акрааҵуеит апоет, ашәҟәыҩҩы Анатоли Лагәлаа ажурнал "Алашара" напхгара азиуеижьҭеи. Ари аамҭа иалагӡаны ажурнал адаҟьақәа рҿы номерцыҧхьаӡа иркьыҧхьуеит ҿыц алитературахь зшьаҿа еихызго, мамзаргьы алитература абзиабаҩцәа ражәеинраалақәа, ражәабжьқәа уҳәа. Уи иаанагом, уаанӡа уи аҩыза ыҟамызт ҳәа. Аха Анатоли Лагәлаа иалкааны аҿар азҿлымҳара риҭоит, илаҧш рхуп. Ари аус аҟны идгылан, иахьагьы идгылоуп ажурнал аколлективгьы.

Хаҭала исгәалашәоит, Анатоли Лагәлаа Аҧснытәи аҳәынҭқарратә университет аҟны аиҧыларақәа еиҿкааны, апоетцәа ҿарацәа алҧшааны "Алашара" ианадиҧхьалоз. Аамҭала зынгьы снапы ианиҵахьан ауниверситет аҟны аҩра знапы алаку рҩымҭақәа иреиҕьу алхны, сылаҧш рыхганы, ажурнал "Аҿар рыбжьы" арубрика азырхиара. Урҭ рахьтә иҟоуп, хаҭала аҧхьажәақәа рыцҵаны, арецензиақәа рзыҩны "Алашарахь" иназгахьаз аҿарацәа рҩымҭақәагьы. Еилкаау усуп, ажурнал "Алашара" ианылоз, иахьагьы ианыло аҿарацәа рҩымҭақәа рыла ҳара иҳазҳәом урҭ зегьы хымҧада аҧхьаҟа ипоетцәахоит, мамзаргьы ишәҟәыҩҩцәахоит ҳәа. Аха урҭ рахьтә аӡәы-ҩыџьа ирыдамзаргьы уи ашҟа рхы дырхар, ҳлитературазы иаҵанакуа рацәоуп. Агәахәара узҭо акоуп, Анатоли Лагәлаа ажурнал аҩнуҵҟа аҿар ахьеидикылаз. Урҭ рахьтә аҧхьаҟа уаҩы дзықәгәыҕша ракәны рыӡбахә уҳәар ҟалоит апоетцәа ҿарацәа Дмитри Габелиеи Альбина Анқәаб-ҧҳаи. Аха уи даҽа темоуп. Сиасуеит сыстатиа хәыҷы зызку атема хадахьы.

Акрааҵуеит Анатоли Лагәлаа ахәыҷқәа ирызку аҩымҭақәа рыла ҳаҧсуа литература ирбеиоижьҭеи. Ахәыҷқәа ирызкыз аҩымҭақәа икьыҧхьуа далагеит иҳаҩсыз ашәышықәса 80-тәи ашықәсқәа инадыркны. Иҭижьхьеит ахәыҷқәа ирызку апоезиатәи апрозатәи рҿиамҭақәа еидызкыло ашәҟәқәа: "Асас", "Уаҵәтәи амш абжьы", "Арашь", "Ардәына".

Ахәыҷқәа ирызку ажәабжьқәа реизга "Ардәына" ҭыҵит 2012 шықәсазы, Аҧсуа бызшәа аҿиара аҳәынҭқарратә фонд абзоурала. Уи редакторс дамоуп апоет Гәында Сақаниа-ҧҳа. Аизга "Ардәына" Таиф Аџьба ихьӡ зху Аҳәынҭқарратә премиа аиуразы иқәыргылоуп.

Ҿыгҳарала рацәак идуум аизга "Ардәына" еиднакылоит ажәабжьқәа ҧшьба: "Алиқә", "Ардәына", "Арбаҕь ҟаҧшь", "Ҵис аҿы аӡәӡәоит". Дара зегьы ажәабжь кьаҿ ажанр ала иҩуп. Ашәҟәы ахаҭа акәзар, сахьала иҩычоуп.

Аизга иагәылоу ажәабжьқәа рсиужетқәа еилыххоуп, имариоуп абызшәа, ахәыҷқәа игәныркылартә, рхы-ргәы аҟынӡа инеиртә еиҧш. Аха убри аан, имаҷым ажәабжьқәа рҟны иуҧыло ахшыҩҵак гәылыршәақәа, аҧсуа иҟазшьа аҷыдарақәа ирыдҳәалоу, иркьаҿӡаны иҳәоу, аха зҵакы ҭбаау ажәақәа. Иааидкыланы иугозар, ажәабжьқәа зегьы рҟны иуҧылоит ахәыҷқәа рзы имҩақәҵагоу, иааӡагоу ахшыҩҵакқәа, ирныҧшуеит аҧсихологизм аҷыдарақәагьы.

Автор баша ахҭысқәа еишьҭаргыланы реиҭаҳәара мацара иҽазишәом. Ииҳәарц ииҭаху ахәыҷы ихы-игәы аҟынӡа инеиша ажәақәа, ажәеицааирақәа, ажәаҧҟақәа, ахшыҩҵак ҷыдақәа рыла иааирҧшуеит. Иаагап уантәи ҿырҧштәқәак: "Ахышә укылҧшны аҩны ауада ушыҩнаҧшуа еиҧш, ауаҩы иҩныҵҟа узҭаҧшуам"; "Аҧшәма хаҵа ахаангьы ардәынак сшьуеит ҳәа ишәақь наиазқәынҵаны ддәылымҵыцызт. Уи ааҵра шәарыцаҩцәа ибаны даанхомызт…"; "Иҟалап, ауаҩ игәаҿгьы, аӡыхь еиҧш, абзиабара зехьынџьара "иҵымҵуазар", убри абзиабара зцым иацәшәатәызар"; "Сыбыз цәгьазар аӡаӡ алоуп, сылаҧш цәгьазар сџьам иануп…"

Ас еиҧш имаҷымкәа иуҧылоит аизга уанаҧхьо.

Иазгәасҭарц исҭаху даҽакгьы: автор дзыхцәажәо атема убриаҟара исахьаркны иааирҧшуеит, ахәыҷы иакәым, аду данаҧхьогьы, ацәыргақәҵатә галереиаҿы уҟоушәа ауп асахьақәа еилыхха убла ишаахгыло. Насгьы ашәҟәыҩҩы қәҿиарала илшоит иажәабжьқәа рфырхацәа - аҧстәқәа, аҧсаатәқәа уҳәа рцәаҩа, рҟазшьа ҷыдақәа, рыҧсабаратә дунеи дақәшәаны, исахьаркны аарҧшра.

Аизга "Ардәына" иагәылоу ажәабжьқәа - ари ахәыҷқәа рхәыцра, рдунеи иазааигәоу ҩымҭақәоуп, иааӡагоуп.

Сгәы иаанагоит, аизга Таиф Аџьба ихьӡ зху Аҳәынҭқарратә премиа аиуразы иахьықәдыргылаз ииашаны иҟарҵеит, иагьаҧсоуп ҳәа.

Агазеҭ «Аҧсны». – 2016 ш., №84.